**Gwasanaeth Cefnogi Cymheiriaid HHP Cymru - Disgrifiad o’r Rôl**

Mae HHP Cymru yn awyddus i ddatblygu gwasanaeth Cefnogi Cymheiriaid ar gyfer gweithwyr gofal iechyd proffesiynol sy’n gweithio ar y rheng flaen yn y GIG mewn ymateb i ymlediad Covid19.

Y nod yw cynnig cefnogaeth i feddygon, nyrsys, therapyddion, deintyddion, parafeddygon a gweithwyr iechyd proffesiynol eraill ar reng flaen y GIG, a myfyrwyr meddygol a gofal iechyd sy’n gweithio ar y rheng flaen a all fod yn profi pryderon iechyd meddwl personol neu gysylltiedig â gwaith. Bydd disgwyl i’n darparwyr cefnogi Cymheiriaid fod â phrofiad o gefnogi cydweithwyr a darparu cefnogaeth gyfrinachol gyda ffocws emosiynol.

Fel darparwr cefnogaeth i Gymheiriaid, byddwch chi’n cynnig lle i fyfyrio, ac yn gweithio gyda’r galwr i ddeall y materion sy’n codi, a’u cyfeirio, os bydd hynny’n briodol, ymlaen at ffynonellau eraill o gefnogaeth sydd ar gael i ni trwy ymateb HHP i Covid19. Byddwch yn rhoi o’ch amser, yn wirfoddol, i ddarparu cefnogaeth dros y ffôn. Eich rôl fel darparwr cefnogi Cymheiriaid fydd cynnig cefnogaeth emosiynol a bod yn ‘gyfaill’.

**Fyddwch chi ddim yn darparu unrhyw ddiagnosis meddygol na thriniaeth, cyngor cyfreithiol na chwnsela, ac ni fyddwch chwaith yn gweithredu fel eiriolydd i’r galwr mewn unrhyw fodd.**

Bydd y gwaith yn ymateb i’r angen, ond rydym ni’n rhagweld y byddwch chi’n gallu cynnig o leiaf un diwrnod yr wythnos a delio gydag 1-3 o achosion bob wythnos, gyda phob achos yn galw am ryngweithio nifer amrywiol o weithiau.

Bydd y contract cychwynnol am 6 mis.

Ni fyddwch yn gyflogai nac yn asiant i wasanaeth HHP Cymru, ond bydd gennych fanteision indemniad y goron, hyfforddiant, goruchwyliaeth a chefnogaeth gan uwch dîm HHP Cymru.

**Darparwr Cefnogaeth i Gymheiriaid - Prif gyfrifoldebau**

1. Darparu cefnogaeth gyfrinachol i gydweithwyr a gaiff eu cyfeirio atoch chi mewn anhawster.
2. Mynychu sesiynau hyfforddi (sesiynau rhithwir ar gyfer sefydlu a hyfforddiant gydag ymgynghorydd uwch - uchafswm o 2 fesul awr)
3. Cyfrannu at drafod achosion cyfrinachol ar ddiwrnodau goruchwylio/hyfforddi.
4. Cynnal cyfrinachedd cleientiaid unigol.
5. Gwarant i ddinistrio unrhyw gofnodion papur a gedwir am unigolion unwaith bydd achosion wedi’u cau. Pan gedwir cofnodion yn eich cartref eich hun, gwarant i storio’r rhain yn ddiogel (dan glo).
6. Sicrhau eich bod yn cyfathrebu â chydweithwyr ar y diwrnodau/yr adegau a addawyd.
7. Cysylltu â thîm gweinyddol canolog HHP Cymru os bydd amgylchiadau neu fanylion personol yn newid, neu os bydd argaeledd i ddarparu cefnogaeth i gydweithwyr yn newid.
8. Rhoi gwybod i’r Uwch-Gynghorydd ar alwad (trwy ffonio’r llinell gymorth) ar unwaith os bydd unrhyw bryderon difrifol ynghylch unrhyw achosion dan eich rheolaeth. Os bydd hynny y tu allan i’r oriau arferol, gall fod angen cyfeirio’r cleient at y gwasanaethau brys, fel y nodir ar wefan HHP, neu ffonio 999.

Gofynion:

* Gallu darparu tystiolaeth o ymarfer proffesiynol blaenorol / cyfredol
* Dim hanes negyddol o ran addasrwydd i ymarfer
* Gwybodaeth fanwl am y Gwasanaeth Iechyd Gwladol
* Gallu i fabwysiadu dull gweithredu llawn empathi ochr yn ochr â chynnal ffiniau proffesiynol
* Y gallu i ddadansoddi sefyllfaoedd cymhleth yn gyflym
* Dull adeiladol, meddylgar a grymusol o ddatrys problemau
* Sgiliau cyfathrebu rhagorol
* Rheoli amser yn effeithiol a sgiliau trefnu da
* Y gallu i gynnal cyfrinachedd a bod yn ymwybodol o egwyddorion datgelu Caldicott
* Y gallu i ganolbwyntio ar fanylion a’r ‘darlun ehangach’

Dymunol:

* Profiad yn cefnogi cydweithwyr mewn anhawster ar sail un-i-un
* Gallu siarad Cymraeg
* Diddordeb mewn materion iechyd a llesiant meddygon ac ymarferwyr gofal iechyd
* Profiad o gwnsela a/neu fentora a/neu roi hyfforddiant tywys